text: Mistede livet ved kollision med træ
  24 november 2012 kl. 18.00
  Et frontalt sammenstød med et træ kostede lørdag en 60-årig mand fra lokalområdet livet nær Esbjerg.
  En 60-årig mand er død i en soloulykke nær Bramming, hvor han lørdag kørte frontalt ind i et træ, oplyser Syd- og Sønderjyllands Politi, der ikke ved, hvad årsagen til ulykken er.
  - Han har påkørt et træ, og han bliver erklæret død ved ankomsten til sygehuset, siger vagtchef Michael Skaarup til Ritzau.
  Politiet blev alarmeret om ulykken klokken 11.45, der skete på Rebelsigvej ved Bramming.
  Bilinspektører skal nu undersøge den fatale ulykke og komme med en mulig forklaring på, hvorfor den skete.
  - Vi er i gang med at undersøge de nærmere omstændigheder, men vi har endnu ikke et svar på, hvad årsagen til ulykken er, fortæller vagtchefen.
  Politiet har sendt en blodprøve fra bilisten til en alkoholtest. Det er standard og ikke fordi, politiet mistænker bilisten for at være påvirket, understreger Michael Skaarup.
  De pårørende til den omkomne er underrettet om ulykken.
  